**Silje Sirnes Winje** (født 22. januar 1981 i Haugesund) er en norsk programleder, reporter og artist.

Journalistisk virke
-------------------

Silje Sirnes Winje er utdannet journalist fra Norsk journalisthøgskole i Oslo. Hun startet sin karriere i TV 2 våren 2006 i *TV 2 Nyhetene*. Senere jobbet hun en lengre periode i *God morgen Norge*, hvor hun ofte figurerte som livereporter. Høsten 2009 dukket Winje også opp som musikkanmelder og livereporter i TV 2s ungdomssatsning *Waschera*.

I januar 2010 ble Winje programleder for morgenshowet *Supermorgen* i NRK Super. Fra sommeren 2010 til sommeren 2012 jobbet hun også som programleder i Barne-tv. 

Våren 2012, våren 2013 og våren 2014 var Winje programleder for NRKs 17. mai-sending sammen med Line Andersen og Karen Marie Ellefsen. Høsten 2012 var hun programleder for NRK Supers nye satsing, *Lillepri*. Vår og høst 2013 var hun programleder for spørreprogrammet *Superkviss* på NRK Super. Høsten 2014 var Winje nok en gang programleder for fredagsshowet *Lillepri*.

Somrene 2015, 2016 og 2017 var Winje programleder i *Reiseradioen* på NRK P1 sammen med henholdsvis Olav Viksmo-Slettan, Morten Hopkins Kræmer og Yngve Hustad Reite.

Høsten 2018 forlot Winje NRK. Hun tiltrådte en stilling i produksjonsselskapet Nordic Screens, som innholdsansvarlig og programleder i satsningen «Nordic Family». Noe senere ble hun ansatt som utviklingssjef i samme selskap. Gjennom Nordic Family har Winje vært programleder for flere ulike konsepter. I mars 2019 ble konseptet «POPP» lansert med Winje som programleder. Senere ledet hun også satsninger som *Dyrepasserlærlingen* og *Hopp for hjertet*. Høsten 2021 var Winje programleder for tv- og undervisningsserien *Min M*. Serien inngikk i prosjektet «Mensen og meg», som ble etablert av Norske Kvinners Sanitetsforening med støtte fra Stiftelsen Dam, for å «(g)i norske jenter fra 10-15 år trygghet og kunnskap om sin egen menstruasjon, enten den har begynt eller ikke kommer ennå. Det skal skje ved å skape minst 200 000 videovisninger i løpet av en periode på to år, og ialt 800 000 minutter med positiv og potensielt livsforandrende påvirkning.».

Reality-deltagelse
------------------

Winje har også deltatt i ulike tv-programmer, deriblant underholdningsserien *Fangene på fortet* (TV 3, 2011), *Popstokk* (NRK, 2011), *Beat for beat* (NRK, 2013), *Reisen Hjem* (TV 2, 2013), *4-stjerners middag* (2016) , *Trinny & Susannah* kjendisversjon (2016), *All together now* (2018) og *Tidsbonanza* (2019).

Plateutgivelser
---------------

Winje debuterte også som plateartist høsten 2011 med barneplaten *Kykkelykkelig*. Platen ble gitt ut av Barneselskapet AS, Egmont Serieforlaget AS.' Vinteren 2012 gav Winje ut tegneboka *Kykkelykkelig* med tekster hentet fra platen ved samme navn. Winje står bak alle illustrasjonene i boka.

Winje har også tidligere bidratt med vokal på ulike utgivelser, deriblant *Supersanger med Fantorangen og Kuraffen*. Winje har siden plateutgivelsen gjort omfattende turnering i Norge med konserter for barn og voksne. 

Winje har også tidligere samarbeidet med Kringkastingsorkestret om forestillingen *Nyttårskonsert med Kork, Silje og Fantorangen*. I 2012 og 2014 medvirket hun også med vokal på Lillepris cd-utgivelser. Hun har også ved flere anledninger samarbeidet med Bergen filharmoniske orkester om konsertserien Musikalske julekort i Grieghallen. 

Høsten 2016 gav Winje ut nok en barneplate, *Kaptein snabelbæsj og Hjertetyven*, denne gangen sammen med artisten Maria Solheim. Platen heter ble gitt ut på plateselskapet Kirkelig Kulturverksted og er produsert av Odin Staveland kjent fra bandet Vamp.

Høsten 2019 ga Solheim og Winje ut barneplaten *Bråkebøttebaluba*. For albumet vant de Spellemannprisen 2019 i klassen barnemusikk.

Forfatterskap
-------------

Silje Sirnes Winje debuterte som forfatter høsten 2016 med barneboken *Kufiolilla og Flu Filla lager sirkus*. Hun står også bak alle illustrasjonene i boka, som ble gitt ut på LIV forlag.

Høsten 2020 gav Winje ut boka *Min M* på Cappelen Damm. Dette var en sakprosabok om menstruasjon, med både tekst og illustrasjoner av Winje. 

Våren 2022 gav Winje ut boka "Alt om mensen" på Cappelen Damm forlag. Også denne gangen har Winje stått for alle illustrasjonene.

Referanser
----------

1. ↑  «Mensen og meg!». *Stiftelsen Dam*. Besøkt 24. mai 2022. «Programleder Silje Winje (Kjent fra NRK Super) planlegger intervjuer med de kjente profilene Aurora Aksnes, Emilie Lein, Selma Ibrahim, Nellie Krokstad, Ulrikke Falch, Helsesista (Tale Maria Engvik), Birgit Skarstein, Sara Cecilie Leite, Ezienne Okparaebo, Penelope Lea, Ella Marie Hætta Isaksen og Zelda Ekiz.»
2. ↑  «Spellemannvinnere». *nrk.no*. 1. mai 2020. Besøkt 2. mai 2020.
3. ↑  Roshauw, Filip (14. november 2019). «Hvorfor så retro?». *Periskop*. Besøkt 24. mai 2022. «En duo som uansett tar skjeen i egen hånd og som brenner for formidling av god barnemusikk, er Silje Sirnes Winje og Maria Solheim, som for en knapp måned siden kom ut med sitt andre barnealbum, Bråkebøttebaluba. I den forbindelse lanserte de også en youtubekanal med samme navn som album, hvor de ønsker å promotere nettopp alternativ norsk barnemusikk, både den de selv har laget og den andre artister står for per i dag. Et bidrag til å ta musikk for barn mer på alvor. Det er et konstruktivt grep, basert på solid erfaring. Winje har vært programleder i NRK Super – det var i den forbindelsen hun møtte Solheim. I dag er hun innholdsprodusent for «Nordic Family», som er en barne- og familiekanal på Youtube.»
4. ↑  Hammerø, Tor (6. mai 2020). «Anmeldelse: Maria Solheim - Silje Sirnes Winje: Bråkebøttebaluba». *Nettavisen* **(norsk)**. Besøkt 24. mai 2022. «For noen dager siden fikk Maria Solheim og Silje Sirnes Winje Spellemannpris for årets barneplate. Vi gratulerer og har full forståelse for avgjørelsen.»
5. ↑  «Kufiolilla - Silje Sirnes Winje». *forlagshusetivestfold.no*. Besøkt 24. mai 2022.

Eksterne lenker
---------------

* (en) Silje Sirnes Winje på Internet Movie Database Rediger på Wikidata
* (en) Silje Sirnes Winje på Discogs Rediger på Wikidata

* (en) Silje Sirnes Winje på MusicBrainz Rediger på Wikidata

  


|  |  |
| --- | --- |
| Oppslagsverk/autoritetsdata | MusicBrainz **·** Discogs
 |